FC U Craiova 1948 s-a despărțit de 7 jucători după retrogradarea în Liga 2. Valeriu Iftime caută să profite de faptul că fotbaliștii sunt liberi de contract și vrea să-i transfere la FC Botoșani pentru sezonul următor.
FC Botoșani joacă barajul de rămânere în Superliga României împotriva celor de la CS Mioveni. În cazul în care moldovenii vor juca pe prima scenă a fotbalului românesc și din sezonul viitor, Valeriu Iftime o să facă tot posibilul pentru a întări echipa.
Echipa antrenată de Bogdan Andone a avut șansa să se salveze direct de la retrogradare, doar că FC Botoșani a pierdut meciul cu Oțelul Galați, scor 2-0.
Yassine Bahassa, Aurelian Chițu, Mascarenhas și Lacroix se află și ei pe lista patronului de la FC Botoșani. Jucătorii au rămas liberi de contract după ce au retrogradat cu FC U Craiova.
„Chițu e jucător bun de Liga 1, Mascarenhas la fel, despre Lacroix nu știu exact ce să zic. Compagnucci, excepțional! Van Durmen… Vai, vai, vai… Bahassa, Achim…
I-aș lua pe toți mâine! Problema e cum negociem cu ei, dacă vin la Botoșani și dacă joacă cum jucau înainte. Bahassa, acum un an, era cea mai bună variantă de bandă stânga. Incredibil ca Bahassa să fie liber”, a declarat Valeriu Iftime la GSP.ro.
Valeriu Iftime a vorbit și despre situația lui Adrian Mititelu. Patronul celor de la FC Botoșani este de părere că finanțatorul clubului din Bănie are toate motivele să fie supărat, mai ales că a investit milioane de euro în FC U Craiova.
„Este supărat, are toată dreptatea din lume. Îi transmit tot respectul meu pentru ambiția și modul în care a construit echipa. Ca nivel de jucători, are o echipă fantastică.
Sunt convins că deficitul lui FCU Craiova anul ăsta a fost de 5-6 milioane. Când ai 5-6 milioane puși din banii tăi, o echipă cu calități și ieși din decor în halul ăsta… e o mare traumă pentru FCU Craiova.
Mai întâi să-și încarce bateriile uman, să poată continua. E greu să dai atâția bani și să retrogradezi”, a mai declarat Valeriu Iftime pentru sursa citată, chiar înaintea dublei cu CS Mioveni.